Mistä on kyse? Poliiseja on tänä vuonna palkattu noin 7 200.

Poliiseja tarvittaisiin sisäministeri Petteri Orpon mukaan jatkossakin sama määrä.

Minimimäärä on Orpon arvion mukaan 7 000 poliisia.

Hallituksen kehyspäätöksen perusteella poliisien määrä olisi neljän vuoden päästä 6 200.

Suojelupoliisi ei sisälly lukuihin. Myös Supossa poliisien määrä on vähenemässä.

Hallitus käsittelee poliisirahoitusta osana sisäisen turvallisuuden määrärahoja huhtikuussa.

Poliiseja on valtion palkkalistoilla noin 7 200 eli noin sata vähemmän kuin viime vuonna. Hallituksen kehyslinjaukset ovat pudottamassa määrän noin 6 200 neljän vuoden aikana.

Poliisien määrän raju väheneminen on sisäministeri Petteri Orpon (kok.) mielestä aivan liikaa. Orpon mukaan näin kuitenkin käy, jos noudatetaan nykyisiä kehyksiä eikä poliisien koulutusmääriä lisätä.

– Se ei ole mahdollista siinä turvallisuusympäristössä, jossa me olemme. Meillä on kaikki entiset tehtävät poliisilla, mutta sen lisäksi meille on tullut uusia tehtäviä suuren maahanmuuton myötä. On kansainvälistä terrorismia ja kyberrikollisuutta.

Orpon mielestä tavoitteena täytyisi olla nykyisen määrän säilyttäminen. Se ei kuitenkaan onnistu pariin vuoteen, vaikka lisärahaa olisi käytössä. Uusia poliiseja ei valmistu samaa tahtia kuin vanhoja poliiseja jää eläkkeelle noin 300 vuodessa.

Kipuraja 7 000 poliisia

Orpon mielestä on selvää, että poliisi on täystyöllistetty.

Se ei ole mahdollista ympäristössä, jossa me olemme. Petteri Orpo

– Poliisi tekee tällä hetkellä todella tiukassa tilanteessa töitä, ja sen takia siitä määrästä ei paljon alemmas voi mennä. Realismia tämän eläköiytymiskysymyksen takia on se, että jonkin verran laskua tulee väkisin. Nyt katsotaan, mihin se pystytään pysäyttämään, ja minusta alle 7 000 poliisin ei ole varaa mennä.

Tavoitetaso onkin sisäministeriössä asetettu tämän kipurajan tuntumaan, hieman arvioitua tarvetta alemmaksi. Näin poliiseja olisi neljän vuoden kuluttua 860 vähemmän kuin minimimäärä.

Supo ei ole mukana laskelmassa vuodesta 2016 alkaen. Uutisgrafiikka

Poliisien koulutusta on viime vuosina vähennetty, sillä opiskelijoita ole haluttu kouluttaa työttömyyskortistoon. Poliisivakansseja on vähennetty samalla kun muutakin valtion työntekijöitä. Poliiseja on myös ollut työttöminä. Kun koulutusmääriä suunniteltiin, ei varauduttu siihen, että turvallisuustilanne voisi yllättäen muuttua.

Uusia poliiseja odotettava yli vuosi

Nyt työttömiä poliiseja ei Poliisiammattikorkeakoulun rehtorin, Kimmo Himbergin mukaan ole. Tänä vuonna valmistuu vähän alle kuusikymmentä poliisia, viimeiset heistä maaliskuun lopulla.

Tämän vuoden aloituspaikkamäärä on selvästi suurempi kuin viitenä edellisenä vuonna. Kimmo Himberg

Tämän jälkeen uusia tuoreita voimia kentälle valmistuu seuraavan kerran vasta ensi vuoden keväällä.

Poliisiammattikorkeakoulun opiskelijamäärää on nyt lisätty. Tänä vuonna Tampereen Hervantaan voidaan ottaa kolmesataa uutta opiskelijaa. Se vastaa jotakuinkin vuosittain eläköityvien poliisien määrää.

– Tämän vuoden aloituspaikkamäärä on selvästi suurempi kuin viitenä edellisenä vuonna, että tässä mennään sikäli ihan oikeaan suuntaan, sanoo Himberg.

Lisärahan tarve tuntuva

Mikäli sisäministerin linjaama 7 000 poliisin minimimäärä halutaan pitää töissä, tulisi poliisirahoitusta lisätä vuosittain kymmenillä miljoonilla euroilla, jotta uhkaava liukuma 6 200 poliisiin ei toteutuisi. Vuonna 2020 rahoitusvaje on sisäministeriön laskelmien mukaan jo 50 miljoonaa euroa.

Supo ei ole mukana laskelmassa. Yle Uutisgrafiikka

Sisäisen turvallisuuden määrärahat ovat hallituksen pohdittavana huhtikuun alun kehysriihessä. Poliisin määrärahat ovat vain yksi osa kokonaisuutta.

– Tämä poliisimiesten määrä on vähän jopa symbolinen sisäisen tulevaisuuden näkökulmasta, vaikka sillä tietysti on kova ydinkin. Moni muukin asia vaikuttaa turvallisuuteen.

Tämä poliisimiesten määrä on vähän jopa symbolinen sisäisen tulevaisuuden näkökulmasta. Petteri Orpo

– Mutta se on kutenkin sellainen, jossa konkretisoituu se, että miten onnistutaan, ja minusta määrän lasku pitää saada taittumaan ihan kunnolla.

Haasteet hallituksen tiedossa

Lisärahan löytyminen on valtion säästöpaineiden vuoksi vaikeaa, eikä Orpo halua vielä ennakoida minkälaisiin ratkaisuihin kehysriihessä päädytään.

– Sen minä tiedän, että hallituksen piirissä ei ole pienintäkään epäilystä siitä, että kuinka vaikea meidän sisäisen turvallisuuden tilanne on, ja kuinka suuria haasteita meillä on.

Haasteet voivat vielä kasvaa jatkossa.

Hallituksen piirissä ei ole pienintäkään epäilystä siitä, kuinka vaikea meidän sisäisen turvallisuuden tilanne on. Petteri Orpo

– Jos tulee lisää suurempia tarpeita tai suurempia turvallisuusuhkia tai kriiseja, niin silloin ollaan hyvin äärirajoilla. Tämä pitää ottaa huomioon, kun näitä päätöksiä tehdään.

Poliisiammattikorkeakoulun rehtori Kimmo Himberg on toiveikas.

– Olen ihan varma siitä, että poliittisella tasolla tällaiset päätökset tehdään punniten Suomen turvallisuustilanteen näkymiä. Jos ne näkymät ovat sellaiset, että poliiseja tarvitaan selvästi lisää, niin sen edellyttämät päätökset myös tehdään.